På trods af et gedigent skydække over det meste af Nordjylland, er der alligevel gode nyheder, hvis du holder af lange dage med meget dagslys. For dagene tiltager med flere minutter hver dag lige i denne periode. Den næste uge stiger dagslængden med en halv time. Men det er ikke kun i denne uge, forskellen er markant. For hele martsmåned er lidt speciel. Marts er årets første forårsmåned. Den måned med størst variation i vejret, og den måned dagslængden stiger mest. Den sidste dag i marts er 2 timer og 21 minutter længere end den første. Det er jævndøgn om en uge, og det er her, dagslængden stiger allermest. l de kommende to uger vinder vi mere end en times dagslængde i Danmark. Grafikken for Aarhus viser, at dagslænden stiger med 33 minutter den næste uge, så vi lørdag 20. marts har en dagslængde på 12 timer og 12 minutter. Dagslængde over 12 timer sker to dage før jævndøgn Forårsjævndøgn er kendt som vendepunktet, hvor dagen bliver længere end natten. Fordi solens lys afbøjes i atmosfæren, kan vi se solen, før den - så at sige - når over horisonten. Ved jævndøgn i Aarhus er dagslængden 12 minutter længere, end man umiddelbart ville tro. Eftersom man kan se solen nogle minutter før den står op, og ligeledes efter at den er gået ned, så når vi allerede op over 12 timers dagslængde to dage før jævndøgn. På torsdag er solen på himlen i 12 timer og 3 minutter. I østen stiger solen op Omkring jævndøgn går solen op i øst og ned i vest, men sådan er det ikke altid. Ved midvinter står solen op i sydøst og går ned i sydvest. Du kan se weekendens nordjyske vejr i Den Ridi' Vejrudsigt med Arvid lige her:

Referat:
Der er håb forude, hvis du længes efter længere dage. Den næste uge stiger dagslængden med en halv time.